ঘটনার বিষয়ে মরিয়ম বেগম (২৫) প্রতিবেদককে বলেন, বুধবার বিবাহের পরে রাতে আমাদের বাসর হয়। ভোর রাত ৪টার দিকে শুক্কুর আমাকে ঘুম থেকে ডেকে দেয় পরিস্কার হওয়ার জন্য। সে সকাল সাড়ে ৭টার দিকে উঠে গোসল করে। ৮টার দিকে বাবুদের স্কুলে দিয়ে আসতে বলে। ডায়রিয়া হওয়ায় সকাল থেকে ৪ বার টয়লেটে যায় শুক্কুর। সাড়ে ৮টার দিকে আমাকে ৩০ টাকা দিয়ে ওষুধ আনতে বলে। আমি আলীকদম হাসপাতালের সামনের কামালের ফার্মেসি হতে ওষুধ কিনে আনি। এসে দেখি ঘরের দরজা বন্ধ। তাড়াতাড়ি দা নিয়ে টিনের বেড়া কাটি। দেখি সে ঘরের ছালের গাছের সঙ্গে ফাঁস লাগিয়ে ঝুলে আছে। আমি একাই দ্রুত তাকে ফাঁস থেকে নামাই এবং পাশের লোকজনের সহায়তায় টমটমে করে হাসপাতালে নিলে ডাক্তার তাকে মৃত ঘোষণা করে।